b'\n_START_ARTICLE_\nSeptintasis antspaudas\n_START_SECTION_\nSiu\xc5\xbeetas\n_START_PARAGRAPH_\nRiteris Antonijus Blokas gr\xc4\xaf\xc5\xbeta \xc4\xaf \xc5\xa0vedij\xc4\x85 su savo kompanjonu Jonsu i\xc5\xa1 kry\xc5\xbeiaus \xc5\xbeygi\xc5\xb3. \xc5\xa0alyje siau\xc4\x8dia maras. Blokas pamato jo at\xc4\x97jusi\xc4\x85 Mirt\xc4\xaf. Kad u\xc5\xbetempt\xc5\xb3 laik\xc4\x85, pasi\xc5\xablo Mir\xc4\x8diai su\xc5\xbeaisti \xc5\xa1achmatais: kol vyks \xc5\xbeaidimas, Blokas bus gyvas. Taip jis sp\xc4\x97ja pasiekti namus ir susitikti su \xc5\xbemona, su kuria nesimat\xc4\x97 de\xc5\xa1imt met\xc5\xb3. Karas sujauk\xc4\x97 riterio tik\xc4\x97jim\xc4\x85 \xe2\x80\x93 tai yra viena svarbiausi\xc5\xb3 filmo tem\xc5\xb3. Svarbi scena ba\xc5\xbeny\xc4\x8dioje, kur riteris per i\xc5\xa1pa\xc5\xbeint\xc4\xaf kunigui pasisako abejoj\xc4\x85s, ar Dievas egzistuoja. Jis papasakoja, kad met\xc4\x97 Mir\xc4\x8diai i\xc5\xa1\xc5\xa1\xc5\xabk\xc4\xaf ir atskleid\xc5\xbeia savo strategij\xc4\x85. Tuomet pasirodo, kad \xe2\x80\x9ekunigas\xe2\x80\x9c buvo Mirtis. Kitoje scenoje, prie\xc5\xa1 sudeginant ragan\xc4\x85, riterio bendra\xc5\xbeygis jo paklausia, k\xc4\x85 tas mat\xc4\x85s raganos akyse: Diev\xc4\x85 ar tu\xc5\xa1tum\xc4\x85. Riteris negali pripa\xc5\xbeinti raganos ir i\xc5\xa1 dalies savo paties tu\xc5\xa1tumos, nors ir abejoja Dievu. Riteris supranta, kad jau geriau nuolat kent\xc4\x97ti abejones, negu pripa\xc5\xbeinti, kad gyvenimas yra beprasmis._NEWLINE_Keliaudami \xc4\xaf Bloko pil\xc4\xaf, riteris su Jonsu mato viduram\xc5\xbei\xc5\xb3 visuomen\xc4\x97s gyvenim\xc4\x85: flagelantus, raganos deginim\xc4\x85, keliaujan\xc4\x8dius aktorius. Bergmanas kritikuoja dvasininkus, kurie pelnosi i\xc5\xa1 maro keliamo siaubo. Kaip kontrast\xc4\x85 riterio abejon\xc4\x97ms Bergmanas i\xc5\xa1kelia paprast\xc4\x85 akrobato Jofo ir jo \xc5\xbemonos Mijos tik\xc4\x97jim\xc4\x85._NEWLINE_Galiausiai riteris leid\xc5\xbeia pasprukti jaunajai aktori\xc5\xb3 \xc5\xa1eimai, ir tai suteikia jo gyvenimui prasm\xc4\x99. Aktoriai t\xc4\x99sia keliones po \xc5\xa1al\xc4\xaf, o riter\xc4\xaf ir jo draugus \xc5\xa1okdama nusiveda Mirtis.'